Pranešimas žiniasklaidai 2025 m. liepos 11 d.

**„BIOK laboratorijos“ vadove laikinai paskirta Ieva Bieliūnaitė-Jankauskienė**

**Didžiausios Lietuvos kosmetikos gamintojos „BIOK laboratorijos“ laikinosios vadovės pareigas pradeda eiti 2 metus šios įmonės valdybos nare dirbusi Ieva Bieliūnaitė-Jankauskienė. Ji šioje pozicijoje pakeitė Norbertą Žiobą, įmonei vadovavusį pastaruosius 4 metus. Į valdybą grįžta „BIOK laboratorijos“ bendrasavininkė Romualda Stragienė, pastaruosius trejus metus vadovavusi Inovacijų agentūrai.**

„Dėkojame Norbertui už jo indėlį į įmonės veiklą vienu svarbiausių mūsų įmonei laikotarpių, kai visą gamybą reikėjo sklandžiai perkelti į naujai pastatytą modernią gamyklą, už privačių prekių ženklų plėtrą, atvirą ir pozityvią darbo kultūrą, – sako Mindaugas Stragis, „BIOK laboratorijos“ bendrasavininkas ir valdybos pirmininkas. – Linkime Norbertui sėkmės tolesniuose projektuose, o „BIOK laboratorija“ žengia į sekantį etapą, įmonės laukia intensyvi eksporto krypčių plėtra, reikalaujanti kitos patirties ir naujų profesinių kompetencijų.“

Į naująją gamyklą, kuri šiandien yra didžiausia dantų pastos gamybos bazė Baltijos šalyse, įmonė prieš keletą metų investavo apie 6,5 mln. eurų. Ši investicija leidžia gerokai išplėsti gamybos pajėgumus – iki 25 mln. vienetų per metus. Šiuo metu „BIOK laboratorija“ tęsia plėtrą: siekia atnaujinti ir diversifikuoti produkcijos linijas bei didinti eksporto apimtis, kurios šiuo metu sudaro apie 50 proc. pajamų.

Laikinosios vadovės pareigas perėmusi Ieva Bieliūnaitė-Jankauskienė „BIOK laboratorijos“ valdyboje dirba beveik 2 metus. Ji turi daugiau kaip 15 metų vadovavimo, verslo strategijų kūrimo ir įgyvendinimo patirtį įvairiose verslo srityse – rinkodaroje, mažmeninėje prekyboje, gamyboje, ir kt. Ieva yra tarptautiniam tinklui priklausančios rinkodaros agentūros TBWA\Vilnius strategė, turi akademinio darbo patirties – prieš tai ji 12 metų dirbo ISM verslo vadybos ir ekonomikos universitete lektore. I. Bieliūnaite-Jankauskienė buvo atsakinga už itin didelės sėkmės sulaukusio „Stasys Museum“ parengimą ir veiklos organizavimą, LRT pripažintu 2024 m. kultūros reiškiniu. Dar anksčiau Ieva dirbo tarptautinės kredito biurų grupės „Creditinfo“ rinkodaros direktore 33 šalims, o dar anksčiau – „BIOK Laboratorijos“ rinkodaros vadove, pristačiusi rinkai naujus prekės ženklus „Rasa anti-age“, „Aras“ ir kitus.

„Ieva – itin kompetentinga vadovė, turinti gilią strateginio planavimo, pokyčių valdymo ir ilgalaikės verslo vizijos kūrimo patirtį. Jos įžvalgos, verslumas ir profesionalumas neabejotinai sustiprins mūsų veiklą siekiant spartesnio augimo ir tarptautinio konkurencingumo“, – teigia M. Stragis.

Romualda Stragienė, dirbusi „BIOK laboratorijoje” nuo 2005 iki 2022 metų, valdyboje bus atsakinga už verslo plėtros projektus.

2024 m. duomenimis, „BIOK laboratorijos“ pajamos siekė 10,7 mln. eurų. Įmonėje šiuo metu dirba 67 darbuotojai, o 15 valdomų prekės ženklų („Ecodenta“, „Kilig“, „Margarita“, „Rasa“, ir kt.) yra žinomi tiek Lietuvos, tiek tarptautinėje rinkoje.

**Daugiau informacijos:**  
Ieva Bieliūnaitė-Jankauskienė   
„BIOK laboratorijos“ l. e. p. direktorė  
+370 686 59563